В Западния свят, китайско-съветският разкол преобразува двуполюсната Студена война в триполюсна такава. Това е важно геополитическо събитие, тъй като враждата подтиква Мао към китайско-американско сближаване чрез реализирането на държавна визита на американския президент Ричард Никсън в Китай през 1972 г. Освен това, събитието на практика прави невалидна идеята на монолитния комунизъм – възприятието на Западния свят, че комунистическите страни действат колективно в геополитическо отношение, особено на фона на Индокитайската война (1946 – 1954). През следващите десетилетия съветската дипломация е принудена да разузнава настроенията в Пекин и да предсказва вероятното им въздействие върху останалата част от комунистическия блок.